ස්විස්ටර්ලන්තයේ ජිනීවා නුවරදී ආරම්භ වීමට නියමිත ජගත් මානව හිමිකම් කවුන්සිලයේ 19 වන සැසිවාරයට සහභාගිවීම සඳහා ශ්‍රී ලංකා නියෝජිත කණ්ඩායම හෙට (22) ශ්‍රී ලංකාවෙන් පිටත්ව යති.වැවිලි කර්මාන්ත ඇමැති මහින්ද සමරසිංහ සහ වාරිමාර්ග හා ජල සම්පත් කළමනාකරණ ඇමැති නිමල් සිරිපාල ද සිල්වා මහත්වරු මෙලෙස ජිනීවා නුවර බලා පිටත්ව යාමට නියමිත අතර එම සැසිවාරය සඳහා සහභාගි වන විදේශ කටයුතු ඇමැති මහාචාර්ය ජී.එල් පීරිස් මහතා ඊයේ (20) පිටත්ව ගියේය.මේ මස 27 දා ආරම්භ වන මෙම සැසිවාරයේදී අමෙරිකා එක්සත් ජනපදය සහ යුරෝපීය රටවල් කිහිපයක් ශ්‍රී ලංකාවට එරෙහිව යෝජනාවක් ගෙන ඒමේ බලාපොරොත්තුවෙන් පසුවන අතර ඒ සඳහා සාර්ථකව ප්‍රතිචාර දැක්වීමට ශ්‍රී ලංකා නියෝජිත කණ්ඩායම සූදානමින් සිටින බව විදේශ කටයුතු අමාත්‍යාංශය පවසයි.ජගත් මානව හිමිකම් සැසිවාරයට ප්‍රථම ඒ සඳහා සහභාගිවන සාමාජික රටවල් දැනුවත් කිරීමට ශ්‍රී ලංකා රජයේ නියෝජිත කණ්ඩායම බලාපොරොත්තු වන බවද එහිදී ශ්‍රී ලංකාවේ සැබෑ තත්ත්වය සහ මේ දක්වා රජය ගෙන තිබෙන ක්‍රියාමාර්ග මෙන්ම ඉදිරි ක්‍රියාමාර්ග සම්බන්ධයෙන්ද දැනුවත් කිරීමට පියවර ගන්නා බවද විදේශ කටයුතු අමාත්‍යාංශය සඳහන් කරයි.